
Ch! Ch! 

Acesta este semnalul Mamei Cap Tare. 

Tăceţi voi, fecioare şi Mame, pînă cînd termin mesajul. Ascultati, 
ascultați, voi, cei aflaţi pe recepţie. Ascultaţi şi veţi afla cum mi-am 
părăsit Mama, cum eu şi cele două surori ne-am crescut cochiliile, 
cum m-am luptat cu miracolul şi cum am ajuns Mama cu cel mai 
mare prestigiu, cu cel mai puternic scut şi receptor, stăpîna unui 
nou limbaj. 

La început, înainte de a-mi depăna povestea, vă destăinui 
tuturor celor care nu aţi aflat încă: tatăl meu este un mişcător. 

Nu vă neliniştiţi. Aceasta este o poveste bună. Nu este o poveste 
aiurită. 

Tatăl meu este un mişcător. 

Mama a emis: „leşi afară 

Apoi, ca să-mi arate că aşa trebuie, şi-a deschis irisul de ieşire. 

Asta ne-a surprins şi ne-a făcut să ne dăm seama că vorbea 
serios. Înainte, cînd deschidea irisul, o făcea numai cît să putem 
vibra către tinerii din pragul matern, ori pentru a le trimite Mamelor 
un mesaj respectuos, sau chiar unul rapid Bunicii, departe, spre 
partea muntoasă. Dar ea nu ne-a auzit, cred, pentru că noi tinerii 
sîntem prea slabi ca să transmitem atît de departe. Oricum, Bunica 
nu ne-a confirmat niciodată. 


Uneori, cînd Mama se enerva pentru că voiam să emitem toţi o 
dată, în loc să-i cerem permisiunea să vorbim pe rînd, sau pentru că 
trăgeam de pereţii matricei şi voiam să întoarcem totul pe dos, 
atunci vibra spre noi să ieşim afară şi să ne construim propriile 
noastre cochilii. Vorbea serios. 

Atunci ne linişteam, ori deveneam şi mai năbădăioşi, după cum 
ne era dispoziţia. Mama ne potolea cu tentaculele ei. Dacă tot nu ne 
astimpăram, ne ameninţa cu mirocalul şi ne potoleam. Dar ne-am 
obişnuit şi cu asta. Cu timpul am ajuns chiar să nu mai credem că 
există mirocali. Mama, spuneam noi, ne păcăleşte cu poveşti aiurite. 
Ar fi trebuit însa să ne dăm seama că Mama nu suportă asemenea 
poveşti. 

Pe lingă astea, pe Mama o mai enerva şi discuţiile noastre în 
orsemay cu Tata. Deşi el i-a învăţat limba ei, pe ea nu a vrut 
niciodată să o înveţe orsemay. Asta îi permitea să ne trimită mesaje 
pe care ştia că ea nu le-ar fi aprobat. Asta, cred eu, o scotea din 
sărite pe Mama şi a făcut-o să ne dea afară, deşi Tata susţinea că mai 
trebuie să rămînem încă patru anotimpuri. 

Dar trebuie să înţelegeţi că noi şi aşa am stat în scoica Mamei 
mult peste termen. Cauza şederii noastre prelungite a fost Tata. 

Era un mişcător. 

Da, ştiu ce vreţi să emiteţi. Toţi taţii, gîndiţi voi, sînt mişcători. 

Dar el era Tatăl, un mişcător emiţător. 

Da, sigur, putea şi el. Putea emite, ca oricare din noi. Sau poate 
că nu putea singur. Nu direct. Noi emitem cu organele din capul 
nostru. Dar Tata, dacă l-am înțeles eu bine, se folosea de un fel de 
creatură, separată de trupul său. Ori poate că era un organ care nu 
era legat de el. 

Oricum, nu avea organe speciale pentru a emite. Se folosea de 
această creatură, acest r-a-d-i-o, cum îi spunea el. Şi se descurca 


bine. 

Cînd vorbea cu Mama, o făcea în mama-puls, ori în propria sa 
limbă, mobilpulsul. Cu noi se folosea de orsemay. Asta este o limbă 
asemănătoare cu mobilpulsul, doar uşor diferită. Mama nu şi-a dat 
niciodată seama de diferenţă. 

Scumpo, cînd o să-mi termin povestea o să te învăţ şi pe tine 
orsemay. Am recepționat că ai suficient prestigiu ca să înveţi limba 
secretă a celor de pe Marea Colină. 

Mama spunea că Tata are două căi de emisie. În afara radioului 
pe care îl folosea să ne vorbească, mai putea emite într-un mod 
complet diferit. Vibraţiile sale aveau nevoie de aer ca să le poarte şi 
le expedia cu acelaşi organ cu care şi mînca. Să-ţi întoarcă stomacul 
pe dos, nu-i aşa? 

Tata a fost captat pe cînd trecea pe lîngă Mama. La început, ea 
nu a ştiut cu ce parfum să-l atragă pînă în raza de acţiune a 
tentaculelor ei. Pînă atunci, nu a mai mirosit un mişcător ca el. Dar 
mirosul lui semăna cu ceva cunoscut, aşa că a încercat să-l 
ademenească şi a reuşit să-l prindă cu tentaculele şi să-l introducă în 
scoică. 


Mai tîrziu, după ce m-am născut eu, Tata mi-a emis (în orsemay, 
bineînţeles, ca să nu-l înțeleagă Mama) că a simţit mirosul şi i-a 
plăcut. La început a crezut că este al unui animal cunoscut din 
cîmpie şi s-a mirat să-l găsească pe culmea dealului. Cînd a început 
să vorbească cu Mama, s-a mirat că ea l-a confundat cu o 
sălbăticiune. 

Asta, emitea el, nu este prima dată cînd o femeie face dintr-un 
bărbat o maimuţă. 


Mi-a mai spus că el credea că Mama este o stîncă enormă pe 
deal. Pînă cînd ea nu s-a deschis nu şi-a dat seama că piatra este 
scoica Mamei, care îi apără trupul. Mama, mi-a emis el, este ceva în 
genul unui melc de înălțimea unui d-i-n-o-z-a-u-r, sau ca o meduză, 
echipată cu organe emițătoare de unde radio şi radar, cu o încăpere 
cît o sufragerie, în care îşi creşte puii. 

Nu prea înțeleg termenii aceştia şi nici Tata nu a fost în stare să 
mi-i lămurească mai bine. 

M-a făcut să-i promit că nu-i voi spune Mamei că a confundat-o 
cu o bucată de stincă. De ce, nu-mi dau seama. 

Tata a pus-o în încurcătură pe Mama. La început, cînd l-a prins, 
s-ar fi luptat, dar nu avea cu ce străpunge carapacea. Mama a 
încercat să-l provoace, dar el a refuzat să reacționeze. Apoi, după ce 
şi-a dat seama că are de-a face cu un mişcător care emite şi 
recepționează, l-a lăsat în pace şi a început să-l studieze. După puţin 
timp, el a înţeles că Mama emitea prin tulpina-antenă şi a învăţat să 
vorbească cu ea, prin organul său detaşabil, la care îi spunea 
panrad, în mobilpuls, desigur. Cînd Mama a văzut ce se întîmplă şi 
a informat şi Mamele din zonă, prestigiul ei a devenit cei mai mare 
din tot ţinutul. Nici o Mamă nu şi-ar fi putut imagina un nou limbaj. 
Ideea le-a uluit pur şi simplu. 

Tata spunea că este singurul mişcător comunicativ din zonă. 
N-a-v-a sa s-p-a-ţ-i-a-l-ă s-a zdrobit şi acum nu are altceva de făcut 
decît să rămînă pentru totdeauna cu Mama. 

Tata a învăţat codul pentru mîncare cînd Mama a început să se 
hrănească. A emis semnalele cuvenite şi nervii Mamei au fost greu 
încercaţi la gîndul că este raţional, dar i-a dat şi lui să mănînce. 
Atunci, Tata a luat fructe şi a lăsat-o pe Mama să le emită numele şi 
el l-a repetat la panrad. 

Mirosul dezvoltat al Mamei l-a ajutat, desigur. Uneori este greu 


să deosebeşti două fructe numai după nume. Mirosul te ajută. 

A învățat repede. Tata i-a spus că este destui de deşteaptă 
pentru o femeie. Asta a enervat-o şi nu i-a mai emis nimic citeva 
mese de atunci. 


Ceea ce i-a plăcut în mod deosebit Mamei la Tata a fost faptul că 
era destul de ascultător. Nu a fost nevoie să-l împresoare, ca pe un 
mişcător neraţional, şi să-l silească să-şi croiască drum printre 
tentacule. Tata nu avea cleşti, dar purta ceva detaşabil la care îi 
spunea c-u-ţ-i-t. 

Cînd l-am întrebat de ce are aşa multe organe detaşabile, ştiţi ce 
mi-a răspuns? Că aşa este el, un om din piese detaşabile. 

Tata vorbea adesea prostii. 

Dar şi el a înţeles-o greu pe Mama. 

Procesele ei biologice l-au uluit. 

„La naiba!”, a emis el, „cine crede aşa ceva? Cum, un proces de 
vindecare în matrice duce la concepţie? Asta-i exact opusul 
cancerului!” 

Cînd eram copii şi aşteptam să ieşim din scoica Mamei, am 
auzit-o deseori pe Mama cerîndu-i să-i ciopirțească tentaculele din 
nou. Tata a refuzat. Voia să mai aştepte încă patru anotimpuri. Îşi 
luase rămas bun de la doi pui şi prefera să ne ţină lîngă el, ca să ne 
poată da o educaţie bună, în loc să înceapă să crească altă generaţie. 

Refuzul a enervat-o pe Mama şi ne-a lăsat fără mîncare cîteva 
mese. Dar lui nu i-a făcut nimic, prestigiul ei mare i se datora. Toate 
Mamele învaţă de la ea acum. 

L-am întrebat: „Ce înseamnă prestigiu ?”. 

„Cînd emiţi, ceilalți receptează. Şi ei nu vor îndrăzni să emită 


pînă cînd nu termini şi le dai voie.” 

„Oh, îmi place prestigiul!” 

Tata m-a oprit atunci. „Micuţo Cap Tare, dacă vrei să 
progresezi, recepţionează-mă cu atenţie. Am să-ţi spun nişte lucruri 
pe care nu le ştie nici Mama. Ţine cont că sînt un mişcător şi m-am 
plimbat prin jur.” 

Şi a început să-mi spună la ce mă pot aştepta cînd îl voi părăsi 
pe el şi pe Mama şi cum, dacă voi fi deşteaptă, voi putea supravieţui 
şi chiar să dobîndesc un prestigiu mai mare ca Bunica. 

Nu ştiu de ce-mi spunea Cap Tare. Eram o fecioară şi nu aveam, 
bineînţeles, o scoică. 

Eram la fel de moale ca şi surorile mele. El spunea că e t-o-p-i-t 
după mine pentru că eram tare de cap. Am acceptat vorbele lui, deşi 
nu înţeleg nimic din ele. 

Oricum, am stat în Mama încă opt anotimpuri pentru că aşa a 
vrut el. Poate că am mai fi stat, dar cînd a venit din nou iarna, 
Mama a insistat ca Tata să-i taie tentaculele. El a spus că încă nu-i 
pregătit, că abia s-a obişnuit să vorbească cu noi (ne spunea 
sluggoşi) şi că, după ce vom pleca, nu va avea cu cine vorbi, pînă 
cînd vor creşte ceilalți. 

S-au certat, Mama s-a enervat şi a vibrat: „leşi afară!”. 

„Bine! Să nu crezi că nu pot fără tine!”, i-a emis ca răspuns Tata. 
„Doar nu crezi că scoica ta este singura din lume!” 

Asta a enervat-o pe Mama de a tremurat toată. Şi-a deschis 
ieşirea şi şi-a chemat neamurile. Mama de dincolo de vale i-a 
mărturisit că pe vremea cînd Tata hoinărea sub arşiţa s-o-a-r-e-l-u-i, 
l-a chemat să trăiască alături de ea. 

Atunci, Mama s-a răzgîndit. Şi-a dat seama că, dacă el pleacă, 
prestigiul ei se va duce în favoarea celei de peste vale. 

„Se pare că voi rămîne aici mai mult timp”, ne-a emis Tata. 


Apoi: „V-aţi fi gîndit voi că Mama voastră este g-e-l-o-a-s-ă?”. 

Viaţa alături de Tata era plină de termeni de aceştia, fără nici un 
înţeles. De cele mai multe ori nu îi explica, sau nu putea să o facă. 

Mult timp după aceea Tata a tăcut. Nu voia să ne răspundă, nici 
nouă, nici Mamei. 

În cele din urmă, Mama a început să aibă frisoane. Noi eram 
deja prea mari şi o împovăram, aşa că am ieşit. 

Înainte de a părăsi pentru totdeauna scoica maternă, Mama ne-a 


Edd 


prevenit: „Feriţi-vă de mirocal 


Surorile mele nu i-au dat importanţă, însă pe mine m-a 
impresionat. Tata ne-a descris animalul şi obiceiurile sale teribile. 
Atita ne-a bătut la cap cu el, că am adoptat numele pe care i l-a dat 
Tata. A început prin a-i cere Mamei să nu ne mai sperie cu el cînd 
nu ascultam. 

„Nu striga că vine lupul!”, i-a spus el, apoi ne-a emis povestea 
care stă la originea acestei fraze aberante. Ne-a povestit-o în 
orsemay desigur, căci Mama l-ar fi blocat cu tentaculele, dacă ar fi 
bănuit că ne spune ceva neraţional. Aşa era ea, numai ideea unei 
poveşti neadevărate o făcea să ameţească de nervi. 

Eu nu ştiu cît de neadevărate erau poveştile lui, dar mie îmi 
plăceau. Şi eu, ca şi surorile mele, am început să-i spunem 
ucigaşului mirocal. 

După ce am emis „Rămas bun, Mamă”, am simţit tentaculele 
Tatălui în jurul meu şi ceva umed şi călduţ căzînd pe mine. Mi-a 
emis „N-o-r-o-c, Cap Tare. Trimite-mi un mesaj din cînd în cînd. Şi 
nu uita ce te-am învăţat despre mirocal.” 

Am vibrat că nu voi uita şi l-am părăsit cu o stare pe care nu pot 


să o descriu. Era o încordare nervoasă şi bună şi rea, dacă poţi să-ţi 
imaginezi aşa ceva, scumpo. 

Dar mi-a trecut, o dată cu aventura rostogolirii la vale, trecînd 
cu greu povirnişul pe singurul meu picior şi din nou 
rostogolindu-mă pe partea cealaltă. După cîteva ascensiuni greoaie, 
am rămas doar eu cu două surori. Celelalte şi-au găsit lăcaş pe 
vîrfurile unor dealuri, dar eu cu cele două am hotărît că vom merge 
pînă cînd dăm de cele mai înalte vîrfuri. 

„Unde ne facem scoica, acolo rămînem!” 
aprobat. 

Le-am condus multă vreme, pînă cînd ele au început să se 


„ le-am spus şi ele m-au 


plîngă că au obosit şi că le e frică să nu dea de un mişcător mîncător 
de carne. Voiau chiar să intre în scoicile goale ale Mamelor mîncate 
de mirocali, ori moarte de cancer. „Haideţi”, le-am grăbit eu. „Nu 
veţi avea nici un prestigiu dacă ocupați o scoică goală. Vreţi să fiți 
pe cel mai jos nivel în orice comunitate emițătoare din cauza lenei?” 

„Dar le vom resorbi pe cele vechi şi le vom creşte pe ale noastre 
mai tirziu.” 

„Da? Pe cîte Mame le-aţi auzit spunînd aşa ceva? Şi cîte au 
făcut-o? Ei, ce ziceţi, Sluggoşilor?” 

Aşa se face că am continuat să urcăm. În cele din urmă, am găsit 
un loc convenabil, un munte cu un platou în vîrf şi multe dealuri. 
Am început să-l urc şi cînd am ajuns sus am testat emisia. Era cel 
mai înalt loc atins de cei din neamul nostru şi am bănuit că atunci 
cînd voi fi mare şi în putere, voi putea acoperi o arie imensă, dar alți 
tineri vor ocupa culmile învecinate, mult mai mici faţă de vîrful ales 
de mine. 

Cum ar spune Tata, eram cea mai bună din lume, am ajuns pe 
culme. 


Spre norocul meu, solul muntelui era bogat. Cilii căutători pe 
care i-am implantat în sol au descoperit multe feluri de minerale. 
Din ele îmi puteam construi o scoică imensă. Cu cît scoica este mai 
mare, cu atît Mama este mai mare. lar cu cît Mama este mai mare, şi 
emisia este mai puternică. 

Între timp am detectat mulți mişcători mari, care zburau. 
Vulturi, aşa le spunea Tata. Ar putea fi parteneri buni; cu gheare şi 
ciocuri bine ascuţite. 

Jos, în vale, se află un pîrîu. Mi-am crescut un tentacul gol pe 
dinăuntru sub scoarță, pînă cînd am ajuns la apă. Apoi am început 
să o pompez în stomacuri. 

Valea avea un pămînt foarte bun. Am făcut ceea ce nimeni nu a 
mai făcut pînă acum, ceva ce ne-a învăţat Iata. Cilii mei au căutat 
seminţe de pomi şi flori scăpate de păsări ori aduse de vînt şi le-am 
plantat. Sub un pom fructifer am făcut o adevărată rețea de cili. Dar 
nu voiam să-i captez fructele, nu, aveam cu totul altceva în cap. 

În timpul acesta, surorile mele s-au stabilit pe două coline mai 
joase. Cînd am auzit ce fac, mi-am ieşit din fire; amîndouă îşi făceau 
cochilii! Una din sticlă, cealaltă din celuloză. „Ce faceţi? Nu vă 
temeţi de mirocal?” „Emiţi degeaba! Nu te îngriji de noi. Ne 
pregătim pentru iarnă şi pentru nuntă, asta-i tot. Vom fi Mame 
atunci, şi tu abia dacă o să apuci să-ţi faci cochilia. Unde va fi, atunci 
prestigiul tău? Nimeni nu te va recepționa, pentru că vei fi fecioară 
şi, pe deasupra şi fără cochilie!” 

„Cap Fragil! Cap de Lemn!” 

„Cine vorbeşte, Cap Tare!” 

Într-un fel, aveau dreptate. Eram moale, golaşă şi fără nici o 
apărare, o masă de carne expusă oricărui mişcător mîncător de 


carne care m-ar fi găsit. Eram o nebună ameţită de plăcerea riscului. 
Dar mi-am extins cilii, am localizat cîteva zăcăminte şi mi-am făcut 
o carapace de fier mai mare, cred, decît cea a Bunicii. Apoi am 
aşternut un strat de cupru deasupra, ca să nu ruginească fierul. 
Peste acesta, am crescut un strat osos făcut din calciul scos din rocile 
calcaroase din jur. Nici nu m-am gîndit să-mi resorb tulpina 
copilărească şi să-mi cresc una adultă, ca surorile mele. Asta se 
poate face mai tîrziu. 

Cînd a venit toamna, mi-am terminat cochilia. Acum începea 
schimbarea timpului şi creşterea. Am mîncat multe fructe şi carne, 
de asemenea, de la mişcătorii pe care i-am putut captura. 

Mi-am conceput structura cu un ţel clar în minte. Stomacul mi 
l-am făcut mult mai larg şi mai adînc ca de obicei. Asta nu din cauza 
foamei, ai să vezi mai tîrziu de ce, scumpo. 

Stomacul pentru mestecat l-am făcut mult mai aproape de vîrful 
scoicii faţă de felul cum îl aveţi voi pus. De fapt, i-am schimbat locul 
cu creierul. Tata mi-a transmis o dată că trebuie să profit de 
posibilitatea de a-mi plasa organele adulte unde vreau şi asta şi 
făceam. Mi-a luat ceva timp, dar la venirea iernii eram gata. 

O dată cu răceala, a venit şi mirocalul. 

A venit aşa cum vine el de obicei, mirosind cu nasul său lung, 
plin de antene, pe calea trasată de mineralele lăsate în urma noastră. 
Mirocalul îşi urmează nasul, oriunde l-ar duce acesta. De data 
aceasta l-a dus direct la sora mea, cea care şi-a făcut crusta din sticlă. 
Bănuiam eu că ea va fi prima contactată de ucigaş. De fapt acesta 
este unul din motivele pentru care mi-am ales vîrful cel mai înalt. 
Mirocalii, de obicei, mănîncă prima cochilie întilnită. Cînd sora Cap 
de Sticlă l-a detectat, a început să emită impuls după impuls. 

„Ce să fac? Ce? Ce?” 

„Stai liniştită, surioară, şi speră.” 


Sfatul nu era bun de nimic, dar altul nu aveam la dispoziţie. Nu 
i-am amintit că trebuia să-şi facă, la fel ca mine, o carapace triplă şi 
să nu se grăbească şi să-şi piardă vremea flecărind cu alţii. 

Mirocalul a găsit-o şi încercă să o atace pe la bază, dar ea se 
fixase pe o stîncă solidă, aşa că nu a reuşit. Nu i-a mai rămas decît să 
încerce să muşte o bucată de sticlă, ca mostră, apoi să se retragă 
pentru metamorfoză. Asta i-ar fi dat surorii mele un răgaz de un 
anotimp, înainte ca el să se întoarcă pentru un nou atac. În timpul 
acesta, ar fi putut să-şi facă o carapace dintr-un alt material şi l-ar fi 
frustrat pe monstru încă un anotimp. 

Dar s-a întîmplat că mirocalul acela, din nefericire pentru sora 
mea, a mîncat ultima oară tot o Mamă cu carapacea din sticlă, aşa că 
avea organ specializat pentru digerarea silicaților. Unul din ele era o 
bilă mare, fixată la capătul unei tije lungi. Mai întîi a secretat un 
acid, pentru a slăbi sticla, apoi a început să lovească scoica puternic. 
Nu mult după prima zăpadă, a trecut de carapace şi a ajuns la 
carne. 

Emisia ei de groază mă mai urmăreşte încă. Trebuie însă să 
admit că mi-e ruşine de ea; putea măcar să-şi fi pus oxizi de bor în 
sticlă, ar fi putut... 

Ce-i asta? Cum îndrăzneşti să mă întrerupi?... Oh, bine, îţi 
accept umilele tale scuze, dar să nu se mai întimple, scumpo. Dacă 
te interesează, o să-ţi descriu mai tîrziu substanţele la care Tata le 
spunea silicați şi oxizi de bor. Dar după ce îmi termin povestea. 

Să continui: Ucigaşul, după ce a terminat cu Cap de Sticlă, s-a 
luat după miros înapoi, pînă la locul unde ne-am despărţit. Aici 
trebuia să aleagă între urma mea şi cea a surorii mele. S-a hotărît să 
meargă la ea. Din nou a încercat să se strecoare sub carapace şi, 
nereuşind, a rupt o bucată din scoică. 

A început să ningă. Mirocalul şi-a scobit o vizuină şi s-a retras în 


ea pentru toată iarna. 

Sora Cap de Lemn şi-a crescut un alt strat sub carapace. Era 
fericită: „Abia dacă mi-a zgîriat primul strat! Niciodată nu mă va 
răpune!”. 

Ah, surioară, dacă l-ai fi ascultat pe Tata, în loc să te hîirjoneşti 
cu Sluggoşii... Ţi-ai fi amintit ce spunea. Să fi ştiut că mirocalii, ca şi 
noi, sînt deosebiți de majoritatea creaturilor. Cele mai multe fiinţe 
au funcţii care depind de structura lor. Dar mirocalul, creatura asta 
scîrboasă, are o structură care depinde de funcţiile sale. 

Nu i-am încercat nervii spunîndu-i asta. Acum, după ce a luat o 
bucată din carapacea ei de celuloză, se va reforma în jurul ei. Tata 
mi-a transmis că unele artropode au stadii de viaţă care merg de la 
ou la larvă, apoi pupă şi adult. Cînd o omidă se închide în coconul 
ei, practic întregul ei corp se dizolvă, țesuturile se dezintegrează. 
Apoi ceva o restructurează într-o creatură complet nouă, cu funcţii 
noi: fluturele. 

Dar fluturele nu se mai metamorfozează. Mirocalul însă da. Aici 
seamănă cu artropodele. Cînd muşcă o bucată mică din carapacea 
unei Mame, se duce şi doarme cu ea. Un sezon întreg, ascuns în 
vizuina sa, visează în jurul probei. Ţesuturile i se topesc şi se 
amestecă. Doar sistemul nervos îi rămîne intact, păstrindu-i 
identitatea, memoria şi intenţia cu care va ieşi din groapă. 

Aşa s-a şi întîmplat. Mirocalul a ieşit din vizuină, s-a căţărat pe 
domul surioarei Cap de Lemn şi şi-a plasat un ovipozitor modificat 
în fisura făcută cînd a luat mostra. l-am putut urmări atacul, căci 
vintul bătea deseori spre mine, şi am putut mirosi chimicalele de 
care se folosea. 

Mai întîi a înmuiat celuloza cu o soluţie caustică, apoi a secretat 
un lichid urît mirositor, care fierbea şi sfîriia. După ce acţiunea lui a 
încetat, a spălat gaura lărgită cu ceva şi mai caustic şi a început să 


elimine soluţia viscoasă printr-un tub. A repetat treaba asta de mai 
multe ori. 

În timpul acesta, bănuiesc, sora mea secreta tot mai multă 
celuloză, dar nu destul de repede. Meticulos, mirocalul golea 
orificiul. Cînd l-a lărgit destul s-a băgat în el. 

Şi cu asta, s-a terminat cu surioara mea... 


Confruntarea cu mirocalul a fost lungă. Eram ocupată şi am 
cîştigat timp cu urmele false, pe care le-am încrustat înainte de a 
începe să-mi ridic domul, un lucru de care surorile mele şi-au bătut 
joc. N-au înţeles ce făceam cînd m-am întors din drum, cale de 
cîteva zile, şi mi-am acoperit cu praf adevăratele urme. Dacă ar fi 
trăit, ar fi înţeles, căci mirocalul a pornit pe pista falsă. 

Urma ducea spre o rîpă, unde ar fi trebuit să cadă. 

Nu ştiu cum se face că nu s-a rănit prea rău şi a urcat înapoi, 
apoi a mers pe urmă, pînă cînd a dat de pista reală. 

Trucul cu urma falsă l-am învăţat de la Tata. Păcat că nu a 
reuşit, mi-am spus cînd monstrul a pornit drept către mine, 
îndepărtînd cu antenele praful şi crengile cu care mi-am acoperit 
încrustaţiile. 

Şi totuşi, nu disperam. Adunasem o grămadă de pietre şi 
bolovani, pe care le-am cimentat într-o stîncă mare, fixată pe o 
culme. În jurul mijlocului, i-am fixat un inel de fier, care putea rula 
pe o şină făcută din acelaşi material. Şina ducea de la stîncă pînă la 
jumătatea pantei. Cînd mişcătorul a ajuns la ea şi a început să urce 
panta, am scos cu ajutorul tentaculelor pietricelele care ţineau stînca 
să nu se rostogolească. 

Arma mea a început să coboare cu o viteză înspăimîntătoare. 


Sînt sigură că ar fi zdrobit mirocalul dacă acesta nu ar fi simţit şina 
vibrindu-i sub nas. A sărit într-o parte şi stînca a trecut pe lingă el. 

Deşi m-a dezamăgit, voi păstra ideea aceasta pentru contactul 
cu alţi mirocali. Pe viitor va trebui să fac două şine şi să trimit trei 
bolovani în acelaşi timp. În orice parte ar sări, monstrul îşi va lua 
porţia! 

Cred că s-a cam speriat, căci nu l-am mai simţit timp de cinci 
perioade calde după aceea. Apoi a început să urce din nou. 

Aş vrea să spun că ideea cu bolovanul era a mea, nu a lui Tata. 
Trebuie să adaug însă că Tata, şi nu Mama, a fost acela care m-a 
învăţat să gîndesc într-un mod original. Cred că vă vibrează nervii 
la toate la gîndul că un biet mişcător, bun doar de mîncat, poate fi 
nu numai raţional, dar şi să dea dovadă de multă rațiune. 

Nu vreau să spun că era foarte valoros, ci doar că era diferit şi 
eu am moştenit ceva diferit de la el. 

Dar să continui. Nu aveam nimic de făcut pînă cînd mirocalul 
va lua o mostră din scoica mea. Nimic, doar să sper. Şi speranţa, din 
cite am văzut eu, nu ajunge. Mişcătorul a luat o bucată din 
carapacea mea. Mă gindeam că va fi satisfăcut şi, după 
metamorfoză, va da de al doilea strat, cel de cupru. Asta îl va ţine 
ocupat încă un anotimp. Apoi va da de fier şi din nou va trebui să se 
retragă. Dar, pînă aici, ar trebui să se lase păgubaş şi să-şi caute o 
pradă mai uşoară. 

Pe atunci nu ştiam că mirocalii nu se lasă păgubaşi şi că mai sînt 
şi foarte încăpăţinaţi. Zile în şir a căutat să-mi pătrundă sub 
carapace, printr-un loc scăpat neacoperit. Acolo ar fi putut detecta 
toate cele trei elemente ale cochiliei, dar nu m-am gîndit că ar fi 
putut fi atit de insistent. 


În cele din urmă s-a retras. Cînd a venit vara, a ieşit din vizuină. 
Înainte de a mă ataca, mi-a mîncat prada, mi-a golit capcanele de 
mişcătorii dinăuntru, mi-a devorat cilii şi tentaculul care aducea 
apa. 

Dar cînd a scuturat fructele din pomul meu şi le-a mîncat, am 
simţit cum mi se încordează nervii. Cu o vară înainte am 
transportat, prin reţeaua mea de cili subterani, o cantitate oarecare 
dintr-un mineral otrăvitor către pom. Cilii s-au distrus, dar am 
reuşit astfel să alimentez rădăcinile copacului cu seleniu, aşa îi 
spunea Tata. Mi-am crescut alţi cili şi am alimentat din nou copacul 
cu otravă, încetul cu încetul, pînă cînd a dobîndit un fel de 
imunitate, deşi fructele sale erau pline. Spun imun, deşi pomului 
nu-i mergea prea bine. 

Trebuie să recunosc că ideea mi-a venit dintr-una din povestirile 
aiurite ale Tatei. Mi-a spus-o în orsemay, desigur, ca să nu o şocheze 
pe Mama. Era vorba acolo de o femeie mişcătoare (un concept 
absurd, trebuie să recunoaşteţi), care a fost adormită cu un m-ă-r 
otrăvit. 

Mirocalul însă parcă n-ar fi auzit povestea. Nu a păţit nimic, 
doar a vomitat. După ce şi-a revenit, s-a suit în vîrful carapacei 
mele. Mi-a rupt tija cea mare pentru emisie, şi-a plasat ovopozitorul 
într-o fisură şi a început să secrete acid. 

Eram speriată. Cred că cea mai înfricoşătoare senzaţie este aceea 
să fii lipsit de posibilitatea de emisie-recepţie şi să nu ai habar de 
ceea ce se petrece în afara cochiliei. În acelaşi timp însă, mirocalul 
acţiona după cum prevăzusem. Aşa că am încercat să mă liniştesc. 
Ştiam doar că acolo va începe animalul să mă atace. Am avut atita 
bătaie de cap cu organele mele. Eu încă mai aşteptam să mi se 
umple stomacurile cu apă, pe cînd surorile mele se hrăneau deja 


demult. În schimb, am mîncat multe fructe şi mîncare neîncălzită, 
care uneori îmi făcea rău. Ceea ce rămînea era bun pentru capcane, 
aşa că n-am suferit o pierdere prea mare. 

După cum ştii, o dată stomacul umplut cu apă şi bine izolat, 
lichidul începe să se încălzească de la căldura corpului nostru. Cum 
nu există decît pierderi minore, apa a ajuns la temperatura de 
fierbere. 

Ei bine, ca să emit o dată şi finalul acestei întîmplări, mişcătorul 
a perforat învelişurile cochiliei mele şi a pătruns în interior să mă 
mănînce. 

Presupun că se aştepta să dea de o Mamă neajutorată, şocată în 
aşteptarea sfîrşitului. 

Dacă aşa au stat lucrurile, atunci l-am dezamăgit. În partea de 
sus a stomacului era un iris, pe care l-am crescut după dimensiunile 
unui anume carnivor. 

A fost o clipă cînd m-am speriat că l-am făcut prea mic. A intrat 
pe jumătate şi s-a înţepenit. Se zvîrcolea şi-mi rupea bucăţi de carne. 
Mă durea atit de tare, încît am început să mă zvircolesc, de era cît 
pe-aci să-mi ridic cochilia. La un moment dat era să-l vomit pe 
canalul pe care intrase, ceea ce ar fi însemnat, desigur, sfîrşitul meu, 
dar am reuşit să-l trag înăuntru cu o puternică mişcare convulsivă. 

Irisul mi s-a închis. Nu l-aş mai fi deschis, nici dacă ar fi secretat 
acid. Eram hotărită să-l păstrez, era cel mai mare vînat prins 
vreodată de o Mamă. 

Ah, s-a luptat, sigur că da. Apa fierbinte i-a intrat în gura 
deschisă şi i-a invadat sacii pentru respirat. Nu putea lua o probă 
din lichidul fierbinte şi să se metamorfozeze în jurul lui. 

L-am învins şi, trebuie să vă spun, a fost delicios. 

Da, ştiu că această informaţie despre lupta cu monstrul merită 
să fie emisă în toate colțurile lumii, către toate Mamele. Dar nu 


uitaţi să adăugaţi că victoria aceasta se datorează, în bună parte, 
unui mişcător. Nu vă enervaţi, aşa este. 

De unde mi-a venit ideea să-mi pun stomacul rumegător chiar 
în locul unde, de obicei, atacă mirocalii? Ei bine, ca multe altele, 
provine dintr-una din poveştile aiurite spuse de Tata, în orsemay. O 
dată, cînd o să fiu mai liberă, o să emit, dar numai după ce învăţaţi 
orsemay. 

Începem lecţiile chiar acum. Mai întñi... 

Ce-i asta? Eşti curioasă? Oh, bine, bine. O să-ţi fac o idee despre 
ce înseamnă o poveste aiurită, apoi voi începe lecţiile cu nepoftita 
asta. 

Este o poveste cu mirocali şi baravali mirali murali. 


În româneşte de 
CONSTANTIN COZMIUC 


